பந்தூரானா

பந்தூரானா (Pandhurna), இந்தியாவின் மத்தியப் பிரதேசம் மாநிலத்தில் உள்ள பந்தூரானா மாவட்டத்தின் நிர்வாகத் தலைமையிட நகரம் மற்றும் நகராட்சி ஆகும். ஜாம் ஆற்றின்  கரையில் அமைந்த பந்தூரானா நகரத்தில் ஆண்டுதோறும் நடைபெறும் கோட்மர்  எனப்படும் கல்லெறி திருவிழாவிற்கு பெயர்பெற்றது. இந்நகரம் மாநிலத் தலைநகரான போபாலுக்கு தென்கிழக்கே 263 கிலோமீட்டர் தொலைவிலும் நாக்பூருக்கு வடமேற்கே  88 கிலோமீட்டர் தொலைவிலும் உள்ளது. இந்நகரம் கடல்மட்டத்திலிருந்து 474 மீட்டர் உயரத்தில் உள்ளது.  இது குஜராத்தின் பாமன்போர் மற்றும் நாக்பூர் நகரங்களை இணைக்கும் தேசிய நெடுஞ்சாலை எண் 47ல் உள்ளது. இந்நகரம் ஆரஞ்சு பழத்தோட்டங்களுக்கு பெயர்பெற்றது.

மக்கள் தொகை பரம்பல்
2011ஆம் ஆண்டின் மக்கள்  தொகை கணக்கெடுப்பின்படி,  30 வார்டுகளும்,  10,243 குடியிருப்புகளும் கொண்ட பந்தூரானா நகரத்தின்  மக்கள் தொகை  45,479  ஆகும். அதில்  23,478  ஆண்கள் மற்றும்  22,001 பெண்கள் உள்ளனர். இதன் மக்கள் தொகையில் 6 வயதிற்குட்பட்ட குழந்தைகள்  10.96%  வீதம் உள்ளனர்.  பாலின விகிதம் 1000 ஆண்களுக்கு  937  பெண்கள் வீதம் உள்ளனர். சராசரி எழுத்தறிவு  87.03% வீதம்  உள்ளது. இதன் மக்கள் தொகையில் பட்டியல் சாதியினரும் பட்டியல் பழங்குடியினரும் முறையே 8.66% மற்றும்  6.02%  வீதம்  உள்ளனர். இந்நகரத்தில் இந்து சமயத்தினர் 87.55%, இசுலாமியர் 7.61%, சமணர்கள் 0.77%, பௌத்தர்கள் 3.36% மற்றும் பிற சமயத்தினர்  0.72% வீதம்  உள்ளனர்.
போக்குவரத்து
பந்தூரானா தொடருந்து நிலையம் இரண்டு நடைமேடைகள் கொண்டது. இது நாக்பூர்-போபால் இருப்புப்பாதையில் அமைந்துள்ளது.
மேற்கோள்கள்

பகுப்பு:மத்தியப் பிரதேச மாநிலத்திலுள்ள ஊர்களும் நகரங்களும்
பந்தூரானா மாவட்டம்